Hr Alar Süda
Riigimetsa Majandamise Keskus
rmk@rmk.ee 
ida-virumaa@rmk.ee 	

06.04.2023 nr 4-1/23/1807-1	

Keskkonnamõju hindamise aruandele laekunud seisukohast

Austatud härra Alar Süda

Riigimetsa Majandamise Keskus esitas Tarbijakaitse ja Tehnilise Järelevalve Ametile 01.02.2023 kirjaga nr 3-1.1/2023/390 seisukoha Sirgala harjutusvälja ehitusprojekti keskkonnamõju hindamise aruandele. Keskkonnamõju hindamise ja keskkonnajuhtimissüsteemi seaduse § 21 ja § 17 lõike 3 punkti 1 alusel saadame keskkonnamõju hindamise aruande kohta esitatud ettepanekute arvestamise ja arvestamata jätmise põhjendused ning küsimuste vastused.

1. Küsite, et millega on põhjendatud Sirgala harjutusvälja arendus Viivikonna rikkevööndist loode poole. Sinna ei ole planeeritud rajatisi. Seal on karjääri kõige vanemad (kuni 60 aastat) majandusmetsad ja ligipääsuteed uppuvad lähema paari aasta jooksul seoses karjääriosa sulgemisega.

Harjutusvälja arendamisel on arvestatud ka ohualadega, mis muuhulgas ulatuvad ka kõnealusele alale. Projekteerimisel on arvestatud veetaseme tõusuga Viivikonna rikkevööndist loode poolsel alal. 

2. Palute täpsustada Sirgala harjutusvälja KMH aruandes lk 6 kirjutatut: „Juurdepääsu tagamiseks laiendatava harjutusvälja alale on kavas rajada uus juurdepääsutee.“, et praeguse seisuga on nimetatud juurdepääsutee rajatud ja kasutuses.

Tähelepanekuga on arvestatud. KMH aruande ptk 1.1 lk 6 lõiku on korrigeeritud järgmiselt: "Juurdepääs laiendatava harjutusvälja alale hakkab toimuma uuelt ja juba rajatud juurdepääsuteelt, mis algab Jõhvi-Vasknarva maanteelt Kose külast ning lõpeb suubumisel olemasolevale Harjutusväljaku teele."

3. Pöörate tähelepanu, et Sirgala harjutusvälja KMH aruande lk 10 on kirjutatud: „Projekti keskkonnamõjude hindamisel on arvestatud, et Sirgala harjutusväljal toimub tegevus aastaringselt ja igal päeval, st 365 päeva aastas, kuigi tegelik kasutuskoormus on väiksem.“ Metsaseaduse § 43 p. 2 alusel Keskkonnaministeeriumi, Kaitseministeeriumi ning Majandus- ja Kommunikatsiooniministeeriumi valitsetavat riigimetsa majandab ja selle majandamist finantseerib Riigimetsa Majandamise Keskus. Küsite, et kas sellise suure kasutuskoormuse puhul on plaanitud harjutusväljal võimalik metsa majandada ja millistel tingimustel?

KMH aruande koostamisel on keskkonnamõjude hindamise aluseks võetud võimalikud halvima olukorra stsenaariumid, st et mõjude hindamisel on arvestatud suure kasutusintensiivsusega kaasnevate võimalike mõjudega. Kindlasti on võimalik leida sobivaid aegu, et metsa majandada, sest tegevused ei toimu päris 365. päeval aastas. Palume Riigimetsa Majandamise Keskusel harjutusvälja alale jäävad tegevused kooskõlastada Riigi Kaitseinvesteeringute Keskusega, et leida metsa majandamiseks osapooltele sobivaid aegu ja tagada harjutusväljal viibimise ja tööde tegemise ajal ohutus.

4. Täpsustate, et Sirgala harjutusvälja KMH aruandes lk 26 on kirjutatud: „Tegemist on valdavalt kase- või männienamusega metsadega, mille vanus jääb valdavalt alla 50 aasta.“, kuid tegemist on valdavalt männikutega, mille vanus on kuni 88 aastat. Vähesel määral on ka kaasikuid ja kuusikuid.

Täpsustusega on arvestatud. KMH aruannet lk 26 on korrigeeritud järgmiselt: "Sirgala harjutusvälja ja selle laienduse ala on suures osas endine põlevkivikarjääri ala, mis on korrastatud ja sellele on istutatud mets. Tegemist on valdavalt männikutega, mille vanus on kuni 88 aastat, vähesel määral on ka kaasikuid ja kuusikuid."

5. Palute täiendada Sirgala harjutusvälja KMH aruandes lk 80 kirjutatud lauset „Tee mulde ehitamiseks on majanduslikult ning keskkonnakaitseliselt eelistatud alternatiiviks Sirgala karjääri alal asuva aheraine kasutamine.“, et tee mulde ehitamiseks kasutatavat aherainet võetakse metsastamata aladelt viisil, mis ei välista maa hilisemat kasutamist, soovitavalt uppuvatelt aladelt.

Ettepanekuga on arvestatud. KMH aruande lk 80 täiendatud järgmiselt: "Tee mulde ehitamiseks on majanduslikult ning keskkonnakaitseliselt eelistatud alternatiiviks Sirgala karjääri alal asuva aheraine kasutamine. Perimeetriteede ehitamise materjalina võetakse kasutusele perimeetritee trassil ja ääres olev materjal – kõrgematest kohtadest eemaldatavat materjali kasutatakse madalamate kohtade täitmiseks. Materjali võetakse sealt, kus see vähem kahju toob ning metsa selleks ei raadata, et aherainet kätte saada. 

6. Palute muuta Sirgala harjutusvälja KMH aruande lk 89 kirjutatud „Metsakatsealade säilitamiseks on soovitatav teha koostööd Eesti Maaülikooliga.“ sõnastust, et metsakatsealade säilitamiseks tuleb koostööd teha Eesti Maaülikooliga.

Ettepanekuga on arvestatud. KMH aruande lk 89 lause muudetud järgmiselt: "Metsakatsealade säilitamiseks tuleb teha koostööd Eesti Maaülikooliga."

Lugupidamisega

(allkirjastatud digitaalselt)

Heilika Reinvart
taristuosakonna juhataja

Katrina Utsar
7170542 katrina.utsar@rkik.ee